Oscar breek sy stiltePistorius in die Pretoria-landdroshof tydens sy borgaansoek in Februarie. Foto: Werner Beukes/SAPA Oscar Pistorius het vandag presies ŉ jaar nadat sy modelmeisie Reeva Steenkamp op 14 Februarie in sy huis in Pretoria doodgeskiet is, die eerste keer sy stilte gebreek. “Geen woorde kan voldoende my gevoelens oor die verwoestende ongeluk, wat soveel hartseer vir almal wat waarlik vir Reeva lief was en steeds lief het, beskryf nie. Die pyn en hartseer – veral vir Reeva se ouers, familie en vriende verteer my met hartseer. Die verlies van Reeva en die trauma van daardie dag sal ek die res van my lewe saam met my dra,” het Pistorius in ŉ boodskap op sy webtuiste gesê. Steenkamp is op 14 Februarie 2013 in Pistorius se huis in die Silver Woods Country Estate in die ooste van Pretoria doodgeskiet. Die staat beweer Pistorius het Steenkamp met voorbedagte rade vermoor terwyl Pistorius sê dit was ŉ ongeluk en dat hy haar vir ŉ inbreker aangesien het. Pistorius se moordverhoor begin op 3 Maart in die hooggeregshof in Pretoria. Volgens die aanvanklike aanklaglys gaan 107 getuies vir die staat getuig. Die Paralimpiese atleet is op 22 Februarie borgtog van R1 miljoen in die Pretoriase landdroshof toegestaan.